**Jegyzőkönyv**

**Készült:** Zalaszentgrót Város Önkormányzata Képviselő-testületének 2019. január 31-én 1600 órai kezdettel tartott rendkívüli, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:** Baracskai József polgármester

 Balogh Gábor alpolgármester

 Gelencsér István képviselő

 Kovács László képviselő

 Mazzag Zoltán képviselő

 Takács Tibor képviselő

 Dr. Tihanyi Ottó képviselő

 Vári Mária képviselő

 Veress János képviselő

 Dr. Simon Beáta jegyző

 Dr. Dézsenyi Veronika aljegyző

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket.Megállapítom, hogy a képviselő-testület 8 tagja jelen van, így határozatképes.

Kérem, aki egyetért a napirendi tárgysor tárgyalásával, szavazzon.

*A Képviselő-testület 8 igen szavazattal egyhangúlag elfogadta a napirendi javaslatot.*

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. Zalaszentgrót Város Roma Nemzetiségi Önkormányzatának Képviselő-testületével kötött együttműködési megállapodás felülvizsgálata

Előadó: Baracskai József polgármester

Tárgyalja: Pénzügyi és Ügyrendi Bizottság

1. Döntés a Szentgrótért Kft. 2019. évi működési stratégiájáról

Előadó: Baracskai József polgármester

Tárgyalja: Gazdasági és Városfejlesztési Bizottság

 Pénzügyi és Ügyrendi Bizottság

1. Városi Könyvtár és Művelődési- Felnőttképzési Központ 2019. évi munkatervének jóváhagyása

Előadó: Baracskai József polgármester

Tárgyalja: Humán Ügyek Bizottsága

1. A Városi Önkormányzat Egészségügyi Központja helyzetének vezetői összefoglalója és racionalizálási koncepciója

Előadó: Baracskai József polgármester

Tárgyalja: Humán Ügyek Bizottsága

 Pénzügyi és Ügyrendi Bizottság

1. A téli rezsicsökkentés végrehajtásához szükséges fedezet biztosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Beszámoló a Zalaszentgróti Települési Értéktár Bizottság 2018. II. félévi tevékenységéről

Előadó: Baracskai József polgármester

Tárgyalja: Humán Ügyek Bizottsága

1. Elővásárlási jogról való döntés

Előadó: Baracskai József polgármester

Tárgyalja: Gazdasági és Városfejlesztési Bizottság

1. A nem lakás céljára szolgáló helyiségek 2019. évi bérleti díját megállapító határozat kiegészítése

Előadó: Baracskai József polgármester

Tárgyalja: Gazdasági és Városfejlesztési Bizottság

1. Egyebek
2. Kérdések, interpellációk

*Megérkezett Kovács László képviselő*

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A 101/2017. (XI. 30.) számú határozat alapján az Egészségügyi Központnál az alapellátást biztosító háziorvos, gyermekorvosi rendelők részére beszerelésre került 10 db klíma berendezés, amely fűtésre is alkalmas. A gyermekszakrendelés előterében egy televízió, valamint dr. Holló Ágnes fogászati gépébe egy fogászati turbina is beszerelésre került. E téren még tartozásunk van, az ügyeleti asszisztens helyiség légkondicionálóval, valamint az ügyeleti váró televízióval való felszerelése az időközben történt áremelkedések miatt elmaradt és további igény merült fel az emeleti váró légkondicionálóval történő jövőbeni felszerelésére. A helyi iparűzési adóból finanszíroztuk ezeket, amit a következő évben is folytatni szeretnénk.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a lejárt határidejű határozat végrehajtásáról szóló beszámoló elfogadásával, szavazzon.

*A képviselő-testület 9 igen szavazattal egyhangúlag elfogadta a lejárt határidejű határozatokról szóló beszámolót.*

**2. sz. napirendi pont**

**Zalaszentgrót Város Roma Nemzetiségi Önkormányzatának Képviselő-testületével kötött együttműködési megállapodás felülvizsgálata**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztést a Pénzügyi és Ügyrendi Bizottság megtárgyalta és elfogadásra javasolta a képviselő-testület részére. A tárgyban természetesen egyeztettünk a Zalaszentgrót Város Roma Nemzetiségi Önkormányzatával.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Zalaszentgrót Város Roma Nemzetiségi Önkormányzatának Képviselő-testületével kötött együttműködési megállapodás felülvizsgálatával, szavazzon.

*A Képviselő-testület 9 igen szavazattal egyhangúlag az alábbi határozatot hozta:*

**5/2019. (I. 31.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót Város Roma Nemzetiségi Önkormányzatának Képviselő-testületével fennálló együttműködési megállapodást a vonatkozó törvényi előírásnak megfelelően felülvizsgálta.

A Képviselő-testület megállapítja, hogy a felülvizsgált együttműködési megállapodás 2018. február 01-jei kezdő hatállyal jóváhagyott egységes szerkezetű szövegének módosítása nem szükséges.

A Képviselő-testület felkéri Baracskai József polgármestert, hogy a döntésről Zalaszentgrót Város Roma Nemzetiségi Önkormányzatának elnökét értesíteni szíveskedjen.

**Határidő:** azonnal

**Felelős:** Baracskai József polgármester

**3.** **sz. napirendi pont**

**Döntés a Szentgrótért Kft. 2019. évi működési stratégiájáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Tisztelettel köszöntöm Tóth István ügyvezetőt. A Gazdasági és Városfejlesztési Bizottság, valamint a Pénzügyi és Ügyrendi Bizottság az előterjesztést megtárgyalta és elfogadásra javasolta a képviselő-testület részére. Részletesen átbeszéltük a napirendi pontot, ügyvezető úr leírta a 2019. évi munkatervét, amelyet nyilván a város költségvetésének összeállításánál figyelembe fogunk venni. Elmaradtak bizonyos dolgok rajtunk kívül álló okok miatt, ezeken a későbbiek során a 2019. évben folyamatában dolgozni kell. Döntöttünk a parkfenntartásról, amit vállalkozónak adunk ki, a Szentgrótért Kft. részmunkát tud vállalni benne. A társasházüzemeltetést a Szentgrótért Kft. végzi a Dózsa Gy. u. 9. szám alatti épületben, más társasházak üzemeltetését is vállalják, felmérések szerint igény lenne rá. Lényeges, hogy a kft. ügyvezetőjének nagy rálátása van a fürdőre, így a későbbiek folyamán sokkal jobban ki tudjuk használni a fürdő melletti turisztikai lehetőségeket, gondolok itt a két bányató kitisztítására.

**Kovács László**: A bizottsági ülésen meghallgattuk a kft. ügyvezetőjét, a Pénzügyi és Ügyrendi Bizottság elfogadásra javasolta a beszámolót a képviselő-testület részére. A továbbiakban fejleszteni akarjuk a lőterünket is, remélem a 2019. évben az ottani állapotok is javulni fognak, többször nincs villany, a vizesblokk hiányos.

**Baracskai József**: Az ügyvezető támogatni fogja.

**Veress János:** A kft. vezetőjének a segítéségét kérem, minden csütörtökön kaotikus állapotok uralkodnak a piac területén, nincs parkolóhely, nagy szerencse, hogy eddig még nem történt komoly baleset. Jó helyen van-e a piac, vagy esetleg gondolkodnunk kell egy másik helyszínben, ahhoz hogy egy jól működő piacunk legyen. Járásközpontként a környező településekről is igénybe veszik ezeket a szolgáltatásokat, emellett például a kormányhivatalban ügyeket intéznek. A piac kérdését valahogy rendezni kell.

**Baracskai József**: A közlekedéssel kapcsolatban évente többször tartunk megbeszélést, helyszíni szemlét tartunk alpolgármester úrral. Ellenőrizni kell a közlekedőket, nyitott a lehetőség más helyszínre, de hagyományosan minden településen a templom környékén kerülnek megrendezésre a piacok. Várjuk az észrevételeket.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Szentgrótért Kft. 2019. évi működési stratégiájáról szóló döntéssel, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**6/2019. (I. 31.) számú képviselő-testületi határozat:**

Zalaszentgrót Város Önkormányzatának Képviselő-testülete Tóth István ügyvezető által elkészített Szentgrótért Kft. 2019. évi munkatervét az előterjesztés melléklete szerinti formában és tartalommal elfogadja, továbbá az ügyvezető juttatásait 2019. április 1. napjától az ügyvezetői megbízás időtartamának végéig havi bruttó 140.449,- Ft, azaz száznegyvenezer-négyszáznegyvenkilenc forint megbízási díjként, valamint havi bruttó 23.120,- Ft, azaz huszonháromezer-százhúsz forint útnyilvántartás alapján járó utazási költségtérítésként biztosítja.

A Képviselő-testület felkéri a jegyzőt, hogy a Szentgrótért Kft. ügyvezetőjét a döntésről tájékoztassa.

**Határidő:** 2019. február 8.

**Felelős:** Dr. Simon Beáta

**4. sz. napirendi pont**

**Városi Könyvtár és Művelődési- Felnőttképzési Központ 2019. évi munkatervének jóváhagyása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Humán Ügyek Bizottsága az előterjesztést részletesen tárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki jóváhagyja a Városi Könyvtár és Művelődési- Felnőttképzési Központ 2019. évi munkatervét, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**7/2019. (I. 31.) számú képviselő-testületi határozat:**

Zalaszentgrót Város Önkormányzatának Képviselő-testülete megtárgyalta, valamint az előterjesztett formában és tartalommal jóváhagyja a fenntartásában működő Városi Könyvtár és Művelődési- Felnőttképzési Központ 2019. évi munkatervét.

A Képviselő-testület felkéri a jegyzőt, hogy a határozat egy példányának megküldésével az intézmény vezetőjét értesíteni szíveskedjen.

Határidő: 2019. február 10.

Felelős: Dr. Simon Beáta jegyző

**5. sz. napirendi pont**

**A Városi Önkormányzat Egészségügyi Központja helyzetének vezetői összefoglalója és racionalizálási koncepciója**

*A napirendhez tartozó előterjesztés a jegyzőkönyv mellékletét képezi*

**Baracskai József:** Tisztelettel köszöntöm Dr. Al-Yari Mohamed intézményvezetőt. A Humán Ügyek Bizottsága, továbbá a Pénzügyi és Ügyrendi Bizottság az előterjesztést megtárgyalta, elfogadásra javasolta a képviselő-testület részére. Köszönöm a részletes észrevételeket. Az Egészségügyi Központtal kapcsolatban felreppentek olyan hírek, hogy a kormányzat racionalizálni akarja a járóbeteg szakellátásokat. Pár éve a járóbeteg szakkellátást a kórházakhoz rendelték, de Zalaszentgrót Város Önkormányzatának Képviselő-testülete úgy döntött, hogy megtartja a járóbeteg szakkellátásunkat. Ez jó döntés volt, az itt és a környéken élők minőségi egészségügyi szolgáltatásának megőrzése, fenntartása szempontjából. Viszont a költségvetés tárgyalásánál tudni kell, hogy több tíz millió forintot kell az intézmény működéséhez hozzátenni annak ellenére, hogy az intézményvezető főorvos úr mindent megtesz, hogy a NEAK támogatással a lehető legjobban gazdálkodjunk. Köszönöm szépen az intézményvezető főorvos úr munkáját, akivel év közben is sokat beszélünk az intézmény működéséről, mindent megtesz a minőségi szolgáltatásért és a fenntarthatóságért, hogy a városnak minél kevesebb anyagi terhet jelentsen. Az orvosok munkáját nagyon jóra értékeljük, amit a visszajelzések tükröznek. A költségvetés során tárgyalásra kerülnek mindazok a fejlesztések, melyeket az intézményvezető főorvos úr javasolt.

**Veress János:** A beszámolóban szerepel az épület állagának megóvása, javítása, amely 12,6 milliós beruházást jelent. El kell gondolkodni azon, hogy az augusztus 20-ra betervezett 8 milliós összeg mennyivel fontosabb, mint az Egészségügyi Központ állagmegóvása.

**Baracskai József:** Természetesen az Egészségügyi Központ állagmegóvása fontos, keressük a lehetőségeket a költségtakarékos működtetésére. Figyelmeztetném képviselő urat, hogy a fent említett 8 milliós összegre Ön is igennel szavazott. Most lesz 35 éves a város és ha szeretnénk színvonalas előadókat, akkor időben le kell foglalni őket, ezért szavaztuk meg a 8 millió forintot a négy napos rendezvényre. Ennek a szervezése már folyamatban van. Bízom benne, hogy az Egészségügyi Központ helyzete meg fog oldódni a megszavazott ünnepségi összeg nélkül.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Városi Önkormányzat Egészségügyi Központja helyzetének vezetői összefoglalójával és racionalizálási koncepciójával, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**8/2019. (I. 31.) számú képviselő-testületi határozat:**

Zalaszentgrót Város Önkormányzatának Képviselő-testülete a fenntartásában lévő Városi Önkormányzat Egészségügyi Központja helyzetének vezetői összefoglalóját és racionalizálási koncepcióját elfogadja azzal, hogy a működési változtatások pénzügyi fedezetéről az intézmény költségvetésének elfogadásával dönt.

A Képviselő-testület felkéri a jegyzőt az intézményvezető döntésről való értesítésére.

Határidő: azonnal

Felelős: Dr. Simon Beáta jegyző

**6. sz. napirendi pont**

**A téli rezsicsökkentés végrehajtásához szükséges fedezet biztosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Pénzügyi és Ügyrendi Bizottság az előterjesztést megtárgyalta, elfogadásra javasolta a képviselő-testület részére. A rezsicsökkentésből kimaradt, nem gázzal fűtők részére a kormány 12.000,-Ft támogatást nyújt, melyet természetbeni juttatásként kapnak meg az érintettek. A hivatal munkatársainak nagyon sok munkát jelentett, míg felmérték, kinek mire van szüksége, nehézséget okoz a kiszállítás is, ugyanis a támogatás kevesebb mint fél m3 fát jelent háztartásonként. Szerződést kell kötni a vállalkozóval, viszont a támogatást nem lehet szállítási díjra fordítani. Így Zalaszentgrót Város Önkormányzata átvállalja a szállítási díjat, ezzel is segítve azt a réteget, akiknek egyébként is kisnyugdíjból, kisjövedelemből kell megélni. Kérem a képviselőket, szavazzák meg a szállítási díjat az önkormányzat 2019. évi költségvetésének terhére. A nehéz helyzetben lévő embereken segítsünk, ha már így alakult, hogy a kormányzat ad háztartásonként 12.000,-Ft-ot, a szállítási költséget viszont nem rendeli mellé.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a téli rezsicsökkentés végrehajtásához szükséges fedezet biztosításával, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**9/2019. (I. 31.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a 1364/2018.(VII.27.) Kormányhatározat alapján téli rezsicsökkentésben korábban nem részesült háztartások részére biztosított 12.000 Ft értékű természetbeni támogatás igénylők részére történő - a Kormányhatározat értelmében támogatásból nem finanszírozható - kiszállítását biztosítja, melyhez a 2019. évi költségvetésében 400.000,-Ft összeget biztosít.

A Képviselő-testület felkéri a jegyzőt az esetleges szerződések előkészítésére, és felhatalmazza a polgármestert azok aláírására.

**Határidő:** 2019. december 31.

**Felelős:** Baracskai József polgármester

 Dr. Simon Beáta jegyző

**7. sz. napirendi pont**

**Beszámoló a Zalaszentgróti Települési Értéktár Bizottság 2018. II. félévi tevékenységéről**

*A napirendhez tartozó előterjesztés a jegyzőkönyv mellékletét képezi*

**Baracskai József:** A bizottság fél évente egyszer ülést tart, Varga István igazgatóval és Keszei Judit tagintézményvezetővel, akik a Települési Értéktár Bizottság tagjai. A Humán Ügyek Bizottsága az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Zalaszentgróti Települési Értéktár Bizottság 2018. II. félévi tevékenységéről szóló beszámoló jóváhagyásával, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**10/2019. (I. 31.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Települési Értéktár Bizottság 2018. II. félévi tevékenységéről szóló beszámolót az előterjesztés melléklete szerinti tartalommal jóváhagyja.

A Képviselő-testület felkéri a polgármestert és a jegyzőt, hogy a Zalaszentgróti Települési Értéktár Bizottság további működéséhez szükséges feltételeket továbbra is biztosítani szíveskedjenek.

Határidő: folyamatos

Felelős: Baracskai József polgármester

 Dr. Simon Beáta jegyző

**8. sz. napirendi pont**

**Elővásárlási jogról való döntés**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Gazdasági és Városfejlesztési Bizottság az előterjesztést megtárgyalta, javaslata szerint nem kívánunk élni elővásárlási jogunkkal, elfogadásra javaslom a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az elővásárlási jogról szóló döntéssel, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**11/2019. (I. 31.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 020047/13 hrsz.-ú külterületi ingatlan 2/3 arányú, valamint a Zalaszentgrót 020047/8 hrsz.-ú külterületi ingatlan 2/3 arányú tulajdoni hányadainak adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

**Határidő:** 2019. február 10.

**Felelős:** Dr. Simon Beáta jegyző

**9. sz. napirendi pont**

**A nem lakás céljára szolgáló helyiségek 2019. évi bérleti díját megállapító határozat kiegészítése**

*A napirendhez tartozó előterjesztés a jegyzőkönyv mellékletét képezi*

**Baracskai József:** Szóba jöttek új helyiségek, melyeknek a bérleti díjáról dönteni kell. Egyrészt a kiskastélynál lévő helyiség, továbbá a kisszentgróti Borház konferencia terme, ami négy órát meg nem haladó bérlet esetében marad a régi áron, bruttó 5.000,-Ft. A négy órát meghaladó bérlet esetén pedig bruttó 10.000,-Ft lenne a javaslat. A Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a nem lakás céljára szolgáló helyiségek 2019. évi bérleti díját megállapító határozat kiegészítésével, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**12/2019. (I. 31.) számú képviselő-testületi határozat:**

Zalaszentgrót Város Önkormányzatának Képviselő-testülete a 111/2018. (XI. 29.) számú határozata kiegészítésével a nem lakás céljára szolgáló helyiségek 2019. évi bérleti díját az alábbiak szerint állapítja meg:

|  |  |  |  |  |  |  |
| --- | --- | --- | --- | --- | --- | --- |
|  | ***cím*** | ***nagyság m2*** | ***funkció*** |  ***nettó ár Ft/hó***  |  ***ÁFA***  | ***Bruttó ár Ft/hó*** |
| 1. | Széchenyi u. 8. | 68,7 | Üzlet | 30 000 | 8 100 |  38 100 |
| 2. | Batthyány u. 15. | 112,9 | iroda | 40 597 | 10 961 | 51 558 |
| 3. | Batthyány u. 15. | 38,3 | iroda | 2 784 | 752 | 3 536 |
| 4. | Batthyány u. 15. |  | edzőterem | 6 000 | 1 620 | 7 620 |
| 5.. | Dózsa Gy. u. 9. | 18,5 | iroda | 9 313 | 2 515 | 11 828 |
| 6. | Dózsa Gy. u. 9. | 29 | iroda | 28 340 | 7 652 | 35 992 |
| 7. | Dózsa Gy. u. 9. | 14 | iroda | 3 020 | 815 | 3 835 |
| 8. | Dózsa Gy. u. 9. | 14,69 | iroda | 10 565 | 2 853 | 13 418 |
| 9. | Dózsa Gy. u. 9. | 28,39 | iroda | 23 831 | 6 434 | 30 265 |
| 10. | Dózsa Gy. u. 9. | 14,7 | iroda | 7 070 | 1 909 |  8 979 |
| 11. | Dózsa György u. 9. 1. em. | 40,4 | iroda | 29 083 | 7 852 |  36 935 |
| 12. | Dózsa György u. 9. 2. em. 1. iroda | 11,9 | iroda | 7 933 | 2 142 | 10 075 |
| 13. | Dózsa György u. 9. 2. em. 2. iroda | 7,6 | iroda | 5 067 | 1 368 | 6 435 |
| 14. | Dózsa György u. 9. 2. em. 3. iroda | 11,8 | iroda | 7 867 | 2 124 | 9 991 |
| 15. | Dózsa György u. 9. 2. em. 4. iroda | 7 | iroda | 4 667 | 1 260 | 5 927 |
| 16. | Dózsa György u. 9. 2. em. 5. iroda | 7 | iroda | 4 667 | 1 260 | 5 927 |
| 18. | Dózsa György u. 9. 2. em. tárgyaló | 19,2 | tanácsterem | 12 800 | 3 156 | 16 256 |
| 18. | Malom u 22.- 786/2 hsz. | 400 | műhely | 170 667 | 46 080 | 216 747 |
| 19. | Csáford 2223/1 hrsz.-ú rét, gyümölcsös és gazdasági épület, szántó, erdő valamint 2223/3 hrsz.-ú rét  |  | művésztelep | 787 | 212 | 999 |
| 20. | Eötvös K. u. 10. K-i oldal | 229 | üzlet+raktár | 135 420 | 36 563 | 171 983 |
| 21. | Eötvös K. u. 10. Ény-i oldal | 61,5 | üzlet+raktár | 25 000 | 6 750 | 31 750 |
| 22. | Eötvös K. u. 10. Ny-i oldal | 60,8 | üzlet+raktár | 47 672 | 12 871 | 60 543 |
| 23. | Fő tér, 351/5 hrsz. alatt lévő hírlapárusító pavilon  |  | pavilon | 10 000 | 2 700 | 12 700 |
| 24. | Batthyány u.1. alatti 320/A/8 hrsz. piac csarnok | 29,06 | raktár | 6 199 | 1 674 | 7 873 |
| 25. | Csány L. u. 2 Kazánház+tető | 11 | - | 2 541 | 686 | 3 227 |
| 26. | Batthyány u. 13. ZAFFIR ház | 97,74 | iroda | 7 029 | 1 898 | 8 927 |
| 27. | Lőtér |  | lőtér | 500 | 135 | 635 |
| 28. | Kossuth Lajos u. 11. | 11,5 | üzlet+raktár | 17 782 | 4 801 | 22 583 |
| 29. | Bocskai u.  | 101 | kocsma | 48 000 | 12 960 | 60 960 |
|   | ***cím*** | ***funkció*** | ***nettó ár Ft/fő/nap*** | ***ÁFA*** | ***Bruttó ár Ft/nap*** |
| 30. | Batthyány u. 15.  | kollégium | 1 000 | 270 | 1 270 |
|   | ***cím*** | ***funkció*** | ***nettó ár Ft/nap*** | ***ÁFA*** | ***Bruttó ár Ft/nap*** |
| 31. | Batthyány u. 1. | vásárcsarnok | 25 000 | 6 750 | 31 750 |
|   | ***cím*** | ***funkció*** | ***nettó ár Ft/óra*** | ***ÁFA*** | ***Bruttó ár Ft/óra*** |
| 32. | Ifjúság u. 2. | műfüves sportpálya | 4 000 | 1 080 | 5 080 |
| 33. | Kossuth Lajos u. 11. | sportcsarnok | 4 190 | 1 131 | 5 321 |
| 34. | Batthyány u. 15.  | tornaterem | 1 610 | 435 | 2 045 |
| 35. | Batthyány u. 15.  | tanterem | 1 610 | 435 | 2 045 |
| 36. | Templom tér 7. | rendezvényterem | 1 000 | 270 | 1 270 |
| 37. | **Ady u. 2** | **tornaterem** | **1 181** | **319** | **1500** |
| **Zalaszentgróti székhellyel rendelkező sportegyesületekre vonatkozó bérleti díjak** |
|   | ***cím*** | ***funkció*** | ***nettó ár Ft/óra*** | ***ÁFA*** | ***Bruttó ár Ft/óra*** |
| 38. | Kossuth Lajos u. 11. | sportcsarnok | 630 | 170 | 800 |
| 39. | Batthyány u. 15. | tornaterem | 394 | 106 | 500 |
| **Zalaszentgróti székhellyel rendelkező egyesületekre vonatkozó bérleti díjak** |
|   | ***cím*** | ***funkció*** |  ***nettó ár Ft/óra***  |  ***ÁFA***  | ***Bruttó ár Ft/óra*** |
| 40. | Batthyány u. 15. | tanterem | 394 | 106 | 500 |

|  |  |
| --- | --- |
|  | **Alkalmi jelleggel bérbe adható önkormányzati helyiségek** |
|  | ***Megnevezés*** | ***Funkció*** | ***Nettó ár******Ft/alkalom*** | ***ÁFA*** | ***Bruttó ár******Ft/alkalom*** |
| 41. | Zrínyi Miklós tagiskolaétkező | Terem | 25 000(4 órát meg nem haladó bérlet eseténnettó 2 500 Ft/óra) | 6 750(675 Ft/óra) | 31 750(3 175 Ft/óra) |
| 42. | Csányi László tagiskola étkező | Terem | 25 000(4 órát meg nem haladó bérlet eseténnettó 2 500 Ft/óra) | 6 750(675 Ft/óra) | 31 750(3 175 Ft/óra) |
| 43. | Kisszentgróti „Borház*"* pince Bocskai u. 1. | Terem | 15 748 | 4 252 | 20 000 |
| 44. | **Kisszentgróti „Borház ” konferencia terem Bocskai u. 1.** | **Terem** | **7 874****(4 órát meg nem haladó bérlet esetén 3 937)** | **2126****(1 063)** | **10 000****(5 000)** |
| 45 | Kisszentgróti „Kultúrház*"* Bocskai u. 1. | Terem | 15 748 | 4 252 | 20 000 |
| 45. | Tüskeszentpéteri kultúrház hrsz. 1576 | Terem | 6 300 | 1 701 | 8 001 |
| 46. | Zalaudvarnok kultúrház | Terem | 6 300 | 1 701 | 8 001 |
| 47. | Aranyod kultúrház | Terem | 6 300 | 1 701 | 8 001 |
| 48. | Zalakoppány kultúrház | Terem | 6 300 | 1 701 | 8 001 |
| 49. | Csáford kultúrház | Terem | 6 300 | 1 701 | 8 001 |
| 50. | **Zala u. 3. 1. terem** | **Rendezvényterem** | **6 000** | **1 620** | **7 620** |
| 51. | **Zala u. 3. 2. terem**  | **Rendezvényterem** | **15 000** | **4 050** | **19 050** |
| 52. | **Zala u. 3. 2. terem**  | **Rendezvényterem** | **15 000** | **4 050** | **19 050** |

A képviselő-testület felhatalmazza a polgármestert a bérleti szerződések fentiek szerinti megkötésére.

**Határidő:** folyamatos

**Felelős:** Baracskai József polgármester

**10. sz. napirendi pont**

**Egyebek**

**Veress János:** A hulladékudvarra való beszállítást csökkentette, illetve korlátozta a Zalaispa Zrt. Így akik mondjuk fürdőszobát újítanak fel, az így keletkezett törmeléket nem engedik a hulladékudvarra elhelyezni. Sajnálatos módon a dühös ember ebben az esetben nem tesz mást, mint az erdőszéleket teleszórja szeméttel. A Zalaispa Zrt.-nél van lehetőség különböző méretű konténer bérlésére, amelynek bérleti díja 9.000,-Ft/m3. Esetleg három darab konténert állíthatnának erre a célra a hulladékudvarba.

**Baracskai József**: Ez nagyon lényeges problémát jelent. Látni lehet, hova vezettet megint a központosítás. Régen Zalaszentgrót Város Önkormányzata dönthette el, hogy a hulladékgazdálkodást ki végezze és meg is voltunk vele elégedve. Legutóbb az NHKV-hez rendelték az egészet, egyáltalán nem védve a Zalaispa Zrt.-t, azt is tudni kell, hogy az NHKV nem fizet nekik. A médiából is kiderül, hogy egyre több helyen problémát okoz a hulladékgazdálkodással kapcsolatos állami rendelkezés. Mi már nem a Zalaispa Zrt.-nek fizetjük a szolgáltatási díjat, hanem az NHKV-nak, aki egyszerűen nem fizet a szolgáltatónak, ezért több helyen az országban nem szállítják el a hulladékot. A legfontosabb, hogy a dolgozókat fizessék ki, sok zalaszentgróti lakos dolgozik a Zalaispa Zrt.-nél, szűkíteniük kell a feladatköröket. Polgármesterként egyáltalán nem értek vele egyet, itt a kormányzatnak kell valahogy beavatkoznia. A dühös ember ne az erdőbe borítsa a szemetet, ez elfogadhatatlan, hiszen a közelmúltban adtunk be egy pályázatot az illegális hulladék felszámolására. A város környékén több helyen találtak a kollégák illegálisan lerakott szemetet, ugyanis ezek a feladatok az önkormányzatnál maradnak egy hibás kormányzati döntés miatt. Nyilvánvalóan egyeztetni fogok a Zalaispa Zrt-vel, bár a Zalaispa Zrt. mint alvállalkozó végzi a szolgáltatást. Az önkormányzatnak semmilyen döntési hatásköre nincs, de az állampolgárok az önkormányzathoz vagy a képviselőkhöz fordulnak a panaszaikkal és ezt meg kell oldani. Azt pedig sajnos tudomásul kell venni, ha hulladék keletkezik, az elszállításának ára van. Ma már nagyon jó technológiával rendelkezünk a hulladékfeldolgozás terén.

**Gelencsér István**: A korábbi években elszállították a karácsonyfákat, most több helyen is ki van dobva és nem szállították el.

**Baracskai József**: Elvitték, de egyeztetek a szolgáltatóval, ez benne van a megállapodásban.

**Veress János**: Van-e még létjogosultsága a hulladékudvarnak?

**Baracskai József**: Természetesen van, fejleszteni szeretnénk, a Zalaispa Zrt.-vel egyeztetve keressük a lehetőséget. A Zalaispa Zrt.-nek anyagilag semmilyen érdeke nem fűződik a fejlesztéshez, ez egy veszteséges üzletág, amiért nem kapnak pénzt. A hulladékudvarra szükség van, közös felelősségünk egy szemléletformálást elkezdeni, főleg a fiatalok körében.

Kérdések, interpellációk nem érkeztek. Baracskai József polgármester az ülés 1630 órakor bezárta.

Kmf.

Baracskai József Dr. Simon Beáta

 polgármester jegyző